
Folyóvízi terasz és ártéri szintek párhuzamosíthatóságának vizsgálata a Duna magyarországi és szerbiai szakaszán

Kulcsszavak: ártérfejlődés; ártéri szintek; bevágódási ütem; OSL kormeghatározás; Duna
   A Kárpát-medence legnagyobb folyója a Duna, felszínformáló tevékenysége jelentős területeket érintett a múltban és a medence vízrendszerére is nagy hatással volt. A késő pleisztocén és holocén során bekövetkező tektonikus és a klimatikus változások során a folyó morfológiai egyensúlya több esetben és több helyen is megbomlott, ami teraszok és ártéri szintek kialakulásához vezetett. A medence folyóinak fejlődését jelenleg azonban az antropogén hatások határozzák meg leginkább, így például nagyobb vízfolyásaink esetében általános jelenség a meder bevágódása a folyószabályozások következtében. Az antropogén hatások mértékének szempontjából fontos felmérni, hogy a természetes bevágódás, hogy viszonyul a jelenleg jellemző értékekhez.
   Vizsgálataim fő célja, a Duna múltbéli fejlődésének feltárása, a folyó Duna-menti síkságtól Titeli platóig tartó mintegy 300km hosszú szakaszán, mivel a korábbi kutatások numerikus koradatok hiányában csak érintőlegesen foglalkoztak az itt található formák és ártéri szintek kialakulásával. Az Optikailag Stimulált Lumineszcencia (OSL) kormeghatározás az egyik legjobban alkalmazható kormeghatározási módszer a fluviális folyamatok rekonstrukciója során. Segítségével az üledékek képződési kora határozható meg az utóbbi néhány százezer évre visszamenőleg, így jól alkalmazható például a terasz üledékek korolására és így a folyók bevágódási ütemének meghatározására is. A felmérés során a felszínmodelleken szisztematikusan elhelyezett keresztszelvények és sávszelvények magassági adatai segítették a különböző magasságban húzódó fluviális felszínek azonosítását és lejtésviszonyainak meghatározását. Ezt követően 10 különböző mintaterületen létesített fúrások üledékmintáinak szemcseösszetételi vizsgálatának segítségével, valamint 26 OSL kormeghatározásra gyűjtött minta segítségével igyekeztem feltárni a folyó múltbéli fejlődését. Eredményeimet a Duna alföldi szakaszán, illetve az Alsó-Tisza mentén korábban elvégzett kutatásokkal is összevetettem és a szintek korban és térben is összekapcsolódnak.
   Eredményeim alapján a Duna bácskai szakaszán 4 ártéri szint volt beazonosítható, melyek esésviszonyaikat tekintve konvergensnek tekinthetők. Az OSL kormeghatározási adatok alapján a folyó mintegy 8-10 ezer és 15-18 ezer éve vágódott be és hozta létre ártéri szintjeit. A bevágódás üteme 0,2 és 0,6mm/év között mozgott, ami egy nagyságrenddel kisebb, mint a szabályozások óta megfigyelhető értékek. 



